Opetusministerin tarkoituksena olisi nopeuttaa uusien ylioppilaiden pääsyä jatko-opintoihin ja vähentää abikevään kuormaa.

Opetusministeri Sanni Grahn-Laasonen (kok) väläytti yliopistojen pääsykokeista luopumista MTV:n uutisissa.

Pänttäämistä vaativista pääsykokeista olisi tarkoitus luopua tällä vaalikaudella.

– Tavoitteena on luopua ennakkovalmistautumista ja ulkolukua vaativista pääsykokeista, ja siirtyä käyttämään enemmän ylioppilastutkintoarvosanoja ja toisen asteen arvosanoja opiskelijavalinnassa. Sen lisäksi voidaan mitata esimerkiksi soveltuvuutta ja motivaatiota, Grahn-Laasonen kertoi MTV:lle.

IS ei tavoittanut torstai-iltana Grahn-Laasosta.

Opetusministeri sanoi MTV:lle, että yliopistot ovat olleet suopeita pääsykoeremontille, ja ammattikorkeakoulujen kanssa samanlaisesta uudistuksesta keskustellaan syksyllä.

GRAHN-LAASONEN kertoi jo yli kuukausi sitten blogissaan, että hän kannattaa kuormittavista pääsykokeista luopumista.

VATT oli tuolloin esittänyt, että pääsykokeista luovuttaisiin, jolloin välivuodet vähenisivät ja ylioppilaat pääsisivät nopeammin jatko-opintoihin.

– Nykyinen järjestelmämme ei nykymuodossa enää toimi. Nuoret aloittavat opinnot myöhemmin kuin muissa EU-maissa, vain kolmannes uusista ylioppilaista aloittaa heti korkeakouluissa.

– Nuoret joutuvat keskimäärin pyrkimään useita kertoja vetovoimaisille koulutusaloille ja maksamaan kalliit valmennuskurssit. Nuorten kannalta on raskasta valmistautua ensin vaativiin ylioppilaskirjoituksiin, ja sen jälkeen valmistautua koko kevät raskaisiin pääsykokeisiin, Grahn-Laasonen kirjoitti blogissaan huhtikuun 21. päivä.